  Майя Бывальцева Удмуртиысь куинь дышетскисьёс «Большая перемена» огъяросси вожвылъяськонын 5-7 классъёсын дышетскисьёс пӧлын вормизы. Нылъёс валтӥсь кузьымез утӥзы – Москваысен Владивостокозь но берен «Большая перемена» поездэн мынон-ветлон. Со сярысь элькунысь дышетонъя но тодосъя министерстволэн пресс-службаез ивортӥз. Вожвылъяськонлэн йылпумъян люкетэз «Артек» калыккуспо нылпи центрын ортчиз. Ижкарысь 69 номеро школаысь Ксения Шутова творчествоя ужрадъёсы мыло-кыдо пыриськиз, кырӟаны быгатэмзэ возьматӥз. Солы «Утренняя звезда» конкурсэ дунтэк пыриськыны сертификат сётӥзы, вожвылъяськон Москваын коньывуон пумын ортчоз. Со сяна, Ксениялы командаен кивалтыны быгатэмез понна грамота сётӥзы. Ижкарысь 29 номеро лицейын дышетскись Мария Шепталина командаенызы ӵош вуоноысьтыз школалы ӵектос лэсьтӥз но «АРТ» (архитектура, реставрация, творчество) огин кылдытӥз. Озьы ик нылашез иворен ужаны но шонер йылпумъянъёс лэсьтыны быгатэмез понна грамотаен пусйизы. Столичной лицейысь Александра Мартюшева озьы ик вуоноысьтыз школалы ӵектос кылдытон бордын ужаз. Со «Служу Отечеству» заданиез умой быдэстӥз но «Бизнес-child» огинэз кылдытонын ассэ умой возьматӥз. Оглом 5-7 классъёсын дышетскисьёс пӧлын «Большая перемена» огъяросси вожвылъяськонэ Ижкарысь, Воктаысь но Глазкарысь куать пиналъёс пыриськизы Тодэ вайытом, 2020-тӥ арын Удмуртиысь ньыль дышетскисьёс огъяросси вожвылъяськонын вормизы. «Большая перемена» вожвылъяськон - «Россия – страна возможностей» платформалэн ӵектосэз. Конкурслэн нырысетӥ сезоназ вань улосвылъёсысь миллионлэсь трос дышетскисьёс пыриськизы. Ӵектослэн ужпумез – быдэ вуымтэослы асьсэдыз возьматыны но кужмо палъёссэс шедьтыны луонлык сётон. Вожвылъяськонын нырысь ик быгатонлыкъёсты дунъяло: командаен ужаны, секыт югдурысь потыны тунсыко амалъёс шедьтыны быгатэмзэс.  Тегъёс: Ижкар Удмуртия вожвылъяськон пиналъёс  